**4.4.2 Patientens autonomi**

Når en teknologi som ArmeoSpring kommer i samspil med et menneske, vil der fremkomme

en etisk dimension, der bør medtages i overvejelserne omkring brugen af teknologien.

Derfor fokuseres der på de etiske dilemmaer, som kan opstå ift. patienterne på RHN,

ved anvendelse af ArmeoSpring som træningsredskab.

**Patienten mister nærhed**

RHN forventer at kunne indføre 1:2 træning med ArmeoSpring og dermed frigive ressourcer

til andre opgaver. Patienten kan opleve mere nærhed ved konventionel træning end ved

et rehabiliteringsforløb med armrobotteknologi [19], hvilket gør dette til et etisk dilemma,

som bør overvejes ved implementering af ArmeoSpring.

**Patienten ikke i kontrol**

Patienterne har ikke mulighed for at anvende ArmeoSpring uden hjælp fra en terapeut.

Terapeuten skal være tilstede for, at patienten sættes korrekt i ArmeoSpring samt være

tilstede under patientens træning for at observere, om øvelserne udføres efter hensigten (Se

bilag 12 - Interview med Hornbæk ved 15:30). Dette kan for patienten ses som en fratagelse

af fri vilje.

Øvelserne i ArmeoSpring udføres delvis selvstændigt, hvilket kan fremme følelsen af værdi

hos patienten. Denne følelse kan til dels fratages i og med, at patienten ikke har muglighed

for selv at starte et nyt spil efter et afsluttet. ArmeoSpring giver altså både patienten

muligheden for at agere autonomt, men fratager på samme tid patienten denne mulighed.

Patienten er ikke i kontrol og mister sin empowerment ved ikke at have magt over egen

tilværelse (Se bilag 12 - Interview med Hornbæk ved 15:41). Dette er et etisk dilemma, da

det kan være den bedste løsning for patienten at træne i ArmeoSpring, men samtidig kan

det medføre, at patienten mister følelsen af kontrol over eget liv.